రమేశ్ చెప్పాల

రమేశ్ చెప్పాల తెలంగాణకు చెందిన తెలుగు సినిమా దర్శకుడు, రచయిత. కథ, పుస్తక రచయితగా గుర్తింపు పొందిన రమేశ్ 2018లో ‘బేవర్స్’ సినిమా, 2023లో ‘భీమదేవరపల్లి బ్రాంచి’ సినిమాలకు దర్శకత్వం వహించాడు.

 జననం, విద్య 
రమేశ్‌ 1976, మార్చి 16న ఆగయ్య – లక్ష్మీ దంపతులకు తెలంగాణ రాష్ట్రం, కరీంనగర్ జిల్లా, వీణవంక మండలంలోని కనపర్తి గ్రామంలో జన్మించాడు. రమేశ్ కు ఇద్దరు అన్నలు, ఇద్దరు అక్కలు ఉన్నారు. ఐదవతరగతి వరకు కనపర్తి గ్రామంలోని ప్రభుత్వ పాఠశాలలో, ఆరు నుంచి పదోతరగతి నుంచి  పది వరకు హుజూరాబాద్ విశ్వ ప్రగతి విద్యాలయంలో చదివిన రమేశ్, ఇంటర్మీడియట్, డిగ్రీ, ఆపై చదువులు హైదరాబాద్‌ నగరంలో పూర్తిచేశాడు.

 వ్యక్తిగత జీవితం 
రమేశ్‌ కు స్వరూపతో వివాహం జరిగింది. వారికి ఇద్దరు పిల్లలు (తరుణ్, జాహ్నవి).

 రచనా ప్రస్థానం 
చిన్ననాటి నుంచి సాహిత్యం, సినిమా, సంగీతం అంటే అమితమైన ఇష్టమున్న రమేశ్ ఆంధ్రభూమి, ఆంధ్రజ్యోతి, స్వాతి, నమస్తే తెలంగాణ వంటి పత్రికల్లో అనేక కవితలు, కథలు రాశాడు. ‘మా కనపర్తి ముషాయిరా’ (2021), ‘బాంబే డాల్‌’, శ్రీరాజరాజేశ్వరి యాత్ర స్పెషల్‌’ వంటి పుస్తకాలు కూడా ప్రచురించాడు.

‘మా కనపర్తి ముషాయిరా’ నోస్టాల్జియా కథల పుస్తకానికి భారత మాజీ ఉపరాష్ట్రపతి వెంకయ్యనాయుడు, ఈనాడు గ్రూప్స్ చైర్మన్ రామోజీరావు, రచయిత యండమూరి వీరేంద్రనాథ్, బాహుబలి సినిమా రచయిత విజయేంద్రప్రసాద్ తదితర ప్రముఖుల నుండి ప్రశంశలు అందుకున్నాడు. ఆ తరువాత రాసిన నవల ‘బాంబే డాల్‌’ కూడా అశేష పాఠక ఆదరణ పొందింది. ‘బాంబే డాల్‌’ పుస్తకం ఆధారంగా ప్రముఖ దర్శకుడు సంజయ్‌లీలా బన్సాలీ అసోసియేట్‌ సురేన్‌, రైట్స్‌ తీసుకొని హిందీలో సినిమా తీయబోతున్నాడు.

 సినిమారంగం 
2001లో ‘కబడ్డీ కబడ్డీ’ సినిమా ద్వారా రచయితగా సినిమారంగ ప్రవేశం చేసిన రమేశ్, ఆ తరువాత ‘గౌతమ్ ఎస్సెస్సీ’, ‘మీ శ్రేయోభిలాషి’, ‘కౌసల్య సుప్రజా రామ’, ‘కాశీపట్నం చూడరా బాబు’ వంటి అనేక సినిమాలకు కథ, స్క్రీన్ ప్లే, మాటలు అందించాడు. మరెన్నో విజయవంతమైన సినిమాలకు తన పేరు లేకుండా సహ రచయితగా వ్యవహరించాడు. విసు ఇంటర్నేషనల్, దిల్ రాజు, రామోజీరావు, డి. రామానాయుడు, మల్టీ డైమెన్షన్ వంటి ప్రసిద్ధ నిర్మాణ సంస్థల్లో పనిచేశాడు.

2008లో రాజేంద్రప్రసాద్‌ ప్రధానపాత్రలో వచ్చిన ‘బెవర్స్‌’ సినిమాకు తొలిసారిగా దర్శకత్వం వహించాడు. ఈ సినిమా ప్రేక్షకులకు చాలా కనెక్ట్‌ అవ్వడంతోపాటు వెబ్ మీడియాలో ట్రెండింగ్ అయ్యింది. నలభై మిలియన్స్ వ్యూవర్ షిప్ సాధించింది. ఆ తరువాత పలు సినిమాలకు మాటలు, కథ అందించాడు.

రాజకీయ నాయకుల హామీని కథాంశంగా తీసుకొని 2023లో ‘భీమదేవరపల్లి బ్రాంచి’ సినిమాను తీశాడు. ఈ సినిమా అన్ని వర్గాల ప్రశంసలు పొంది ఆర్గానిక్ హిట్ సాధించింది.

 సినిమాలు 
 రచయితగా 
 కబడ్డీ కబడ్డీ (2003) సహాయ రచయిత
 గౌతమ్ ఎస్.ఎస్.సి. (2005) సహాయ రచయిత
 మీ శ్రేయోభిలాషి (2007) మాటలు
 కౌసల్య సుప్రజా రామ (2008) కథ, స్క్రీన్ ప్లే
 బ్రహ్మీగాడి కథ (2011) సహ రచయిత

 దర్శకుడిగా 
 బేవర్స్ (2018)
 భీమదేవరపల్లి బ్రాంచి (2023)
 లగ్గం (నిర్మాణంలో ఉంది)
 అవార్డులు 

 భరతముని అవార్డు
 అక్కినేని జన్మదిన పురస్కారం
 ఆంధ్రప్రదేశ్ ఫిల్మ్ అనలిటికల్ & అప్రిసియేషన్ సొసైటీ అవార్డు
 సంగం అకాడమీ అవార్డు

 మూలాలు 

 బయటి లింకులు 
 

వర్గం:1976 జననాలు
వర్గం:కరీంనగర్ జిల్లా వ్యక్తులు
వర్గం:కరీంనగర్ జిల్లా కథా రచయితలు
వర్గం:కరీంనగర్ జిల్లా రచయితలు
వర్గం:కరీంనగర్ జిల్లా సినిమా దర్శకులు
వర్గం:తెలుగు సినిమా దర్శకులు
వర్గం:తెలుగు సినిమా రచయితలు